Jhb-snelweg sluit vir agt maandeInspeksie by Selby-brug in Johannesburg (Foto: MyJRA/Twitter) Herman Mashaba, burgemeester van Johannesburg, het Maandag aangekondig die M2-snelweg tussen die Crown-wisselaar en Maritzburgstraat gaan vir agt maande gesluit word weens voortgesette kommer oor die toestand van die M2-brug. Mashaba het gesê die M2-snelweg sal op Donderdag, 28 Februarie om 06:00 gesluit word tot die einde van Oktober 2019 om instandhoudingswerk aan die brug te verrig. Volgens hom volg die sluiting ná voortgesette monitering en visuele assesserings van die brug wat aandui dat die strukturele integriteit van betonelemente verminder is. “Ek het verlede jaar die perseel besoek om die toestand van die brug te bepaal. Dele van die brug is in daardie stadium tydelik gesluit om die brug te rehabiliteer en die veiligheid van ons inwoners te verseker,” het Mashaba gesê. Die Johannesburgse padagentskap (JRA) het ontdek dat dele van die ondersteuningstruktuur van die brug geskuif het en dit beïnvloed die strukturele stabiliteit van sommige brûe op die M2. Die veiligheid van die Selby-burg kan nie gewaarborg word vir voortgesette gebruik deur motoriste nie en daarom is dit nodig om die M2 tussen die Crown-wisselaar en Maritzburgstraat te sluit. Die brûe is in die 1960’s gebou en nader reeds die einde van die ontwerp-leeftyd. Dringende herstelwerk en rehabilitasie moet dus gedoen word. Die JRA het ŉ spesialis aangestel om ŉ omvattende assessering van die betrokke dele van die brûe te bepaal. Minstens 78,38% van die brûe in Johannesburg is in ŉ swak of baie swak toestand, het Mashaba verduidelik. Slegs 5,77% van die brûe is in ŉ aanvaarbare toestand wat aan die 80% minimumvereiste vir aanvaarbare toestand voldoen. Die Stad Johannesburg het 902 brûe wat deur die JRA in stand gehou en bestuur word. Sedert 2013 het 37 brûe tydens die reënseisoen inmekaargestort. “Sedert ek as burgemeester aangestel is, het ek my aandag toegespits op die massiewe infrastruktuur-agterstand wat in die stad opgehoop het. Vorige administrasies het ŉ agterstand van R6,5 miljard in ons brug-infrastruktuur toegelaat. In ŉ opname van 2017 was 3 900 km van ons padnetwerk in ŉ swak of baie swak toestand.”